En trafikulykke på Sæby Landevej mellem Tårs og Østervrå har onsdag eftermiddag kostet en person livet. Nordjyllands Politi fik melding om ulykken klokken 13.14, hvor meldingen lød, at en personbil og en lastbil var kørt frontalt sammen. Føreren af personbilen blev erklæret død på stedet af den læge, der ankom i forbindelse med ulykken mens føreren af lastbilen slap uden skader. Politiets vidneafhøringer på steder indikerer at føreren af personbilen fik et ildebefindende umiddelbart inden sammenstødet. I den forbindelse trak personbilen over i modsatte vejbane og kørte frontalt sammen med lastbilen. De pårørende til den dræbte er underrettet.

Referat:
Sæby Landevej mellem Tårs og Østervrå er onsdag eftermiddag spærret som følge af en trafikulykke.